Návrh ROZHODNUTIE RADY o pozícii, ktorú má zaujať Európska únia v spoločnom výbore EÚ – Švajčiarsko v súvislosti s vymedzením prípadov oslobodenia od povinnosti odovzdávať údaje podľa článku 3 ods. 3 prvého pododseku prílohy I k Dohode medzi Európskym spoločenstvom a Švajčiarskou konfederáciou o zjednodušení kontrol a formalít pri preprave tovaru a o colných bezpečnostných opatreniach /* COM/2013/0177 final - 2013/0093 (NLE) */





DÔVODOVÁ SPRÁVA 1. KONTEXT NÁVRHU Cieľom Dohody medzi Európskym spoločenstvom a Švajčiarskou konfederáciou o zjednodušení kontrol a formalít pri preprave tovaru a o colných bezpečnostných opatreniach[1] je zabezpečiť, aby sa zachovalo zjednodušenie kontrol a formalít pri prechode tovaru cez hranice, ako aj plynulosť obchodu medzi oboma zmluvnými stranami a aby sa súčasne zaistila vysoká úroveň bezpečnosti v zásobovacom reťazci. V prípade vývozu do tretích krajín je spomínaná bezpečnosť okrem iného zaistená tak, že sa colnému úradu vývozu musí povinne vopred predložiť predbežné colné vyhlásenie o výstupe obsahujúce bezpečnostné údaje. Keď tovar opúšťa švajčiarske colné územie do miesta určenia v tretej krajine, pričom prechádza cez colné územie Únie, bezpečnostné údaje uvedené v predmetnom vyhlásení sa musia odovzdať colnému úradu výstupu nachádzajúcemu sa v Únii. Rovnaký postup sa uplatňuje vice versa na tovar, ktorý opúšťa Úniu cez colný úrad výstupu nachádzajúci sa vo Švajčiarsku. Spoločný výbor zriadený článkom 19 ods. 1 uvedenej dohody je zodpovedný za spravovanie a riadne uplatňovanie tejto dohody. Tento výbor môže stanoviť prípady, v ktorých nie je potrebné odovzdávať údaje. Toto oslobodenie od povinnosti odovzdávať údaje je podmienené tým, že nesmie ohrozovať úroveň bezpečnosti zaručenú dohodou. V tomto návrhu rozhodnutia spoločného výboru EÚ a Švajčiarska sa navrhuje oslobodenie od povinnosti odovzdávať bezpečnostné údaje v prípade určitých nepriamych vývozov, ktoré sa uskutočňujú letecky. Podmienka týkajúca sa zachovania úrovne bezpečnosti sa považuje za splnenú z toho dôvodu, že pred vykonaním nakládky na palubu lietadla leteckí dopravcovia podrobia celý náklad bezpečnostným kontrolám uvedeným v prílohe 17 Dohovoru o medzinárodnom civilnom letectve (Chicagský dohovor). 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácie so zainteresovanými stranami Švajčiarske colné orgány vyjadrili svoj súhlas s návrhom rozhodnutia spoločného výboru. Posúdenie vplyvu Posúdenie vplyvu nie je potrebné, pretože rozhodnutím sa uplatňuje konkrétne ustanovenie dohody bez toho, aby sa menil jej obsah. 3. PRÁVNY ZÁKLAD NÁVRHU Tento návrh rozhodnutia Rady predstavuje právny nástroj na stanovenie pozície, ktorú má Európska únia zaujať v spoločnom výbore EÚ – Švajčiarsko v súvislosti s vykonávaním určitých ustanovení Dohody medzi Európskym spoločenstvom a Švajčiarskou konfederáciou o zjednodušení kontrol a formalít pri preprave tovaru a o colných bezpečnostných opatreniach. Podľa ustanovení článku 5 prvého pododseku rozhodnutia Rady č. 2009/556/ES z 25. júna 2009 o predbežnom vykonávaní a o uzavretí uvedenej dohody[2] spoločnú pozíciu Európskej únie stanovuje Rada na návrh Komisie kvalifikovanou väčšinou. 4. VPLYV NA ROZPOČET Toto rozhodnutie nemá žiadny vplyv na rozpočet Európskej únie. 5. NEPOVINNÉ PRVKY Žiadne. 2013/0093 (NLE) Návrh ROZHODNUTIE RADY o pozícii, ktorú má zaujať Európska únia v spoločnom výbore EÚ – Švajčiarsko v súvislosti s vymedzením prípadov oslobodenia od povinnosti odovzdávať údaje podľa článku 3 ods. 3 prvého pododseku prílohy I k Dohode medzi Európskym spoločenstvom a Švajčiarskou konfederáciou o zjednodušení kontrol a formalít pri preprave tovaru a o colných bezpečnostných opatreniach RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 ods. 4 v spojení s jej článkom 218 ods. 9, so zreteľom na Dohodu medzi Európskym spoločenstvom a Švajčiarskou konfederáciou o zjednodušení kontrol a formalít pri preprave tovaru a o colných bezpečnostných opatreniach[3] (ďalej len „dohoda“), so zreteľom na rozhodnutie Rady č. 2009/556/ES z 25. júna 2009 o predbežnom vykonávaní a o uzavretí uvedenej dohody[4], a najmä na jeho článok 5 prvý pododsek, so zreteľom na návrh Európskej komisie, keďže: (1) Podľa článku 21 dohody je spravovanie dohody jednou z právomocí spoločného výboru zriadeného touto dohodou (ďalej len „spoločný výbor EÚ – Švajčiarsko“). (2) V článku 3 ods. 3 druhom pododseku prílohy I k dohode sa stanovuje, že spoločný výbor môže určiť prípady, v ktorých odovzdávanie údajov podľa prvého pododseku nie je potrebné, ak nie je ohrozená úroveň bezpečnosti zaručená dohodou, PRIJALA TOTO ROZHODNUTIE: Článok 1 Pozícia, ktorú zaujme Európska únia v spoločnom výbore EÚ – Švajčiarsko v súvislosti s vymedzením prípadov oslobodenia od povinnosti odovzdávať údaje podľa článku 3 ods. 3 prvého pododseku prílohy I k dohode, je stanovená v pripojenom návrhu rozhodnutia spoločného výboru EÚ – Švajčiarsko. Článok 2 Rozhodnutie spoločného výboru sa po jeho prijatí uverejní v Úradnom vestníku Európskej únie. Článok 3 Toto rozhodnutie nadobúda účinnosť dňom jeho prijatia. V Bruseli Za Radu predseda PRÍLOHA NÁVRH ROZHODNUTIE SPOLOČNÉHO VÝBORU EÚ – ŠVAJČIARSKO č. …/2013 z […], ktorým sa stanovujú prípady oslobodenia od povinnosti odovzdávať údaje podľa článku 3 ods. 3 prvého pododseku prílohy I k Dohode medzi Európskym spoločenstvom a Švajčiarskou konfederáciou z 25. júna 2009 o zjednodušení kontrol a formalít pri preprave tovaru a o colných bezpečnostných opatreniach SPOLOČNÝ VÝBOR, so zreteľom na Dohodu medzi Európskym spoločenstvom a Švajčiarskou konfederáciou z 25. júna 2009 o zjednodušení kontrol a formalít pri preprave tovaru a o colných bezpečnostných opatreniach (ďalej len „dohoda“), a najmä na jej článok 21 ods. 3 a článok 3 ods. 3 druhý pododsek jej prílohy I, keďže: (1) Cieľom dohody je zabezpečiť, aby sa zachovalo zjednodušenie kontrol a formalít pri prechode tovaru cez hranice, ako aj plynulosť obchodu medzi oboma zmluvnými stranami a aby sa súčasne zaistila vysoká úroveň bezpečnosti v zásobovacom reťazci. (2) Zmluvné strany sa zaviazali zaručiť rovnocennú úroveň bezpečnosti na svojich územiach prostredníctvom opatrení založených na právnych predpisoch platných v Európskej únii. (3) Keď tovar opúšťa colné územie jednej zmluvnej strany do miesta určenia v tretej krajine, pričom prechádza cez colné územie druhej zmluvnej strany, bezpečnostné údaje uvedené v predbežnom vyhlásení o výstupe, ktoré bolo podané príslušnému orgánu prvej zmluvnej strany, odovzdá tento príslušný orgán príslušnému orgánu druhej zmluvnej strany. (4) Spoločný výbor môže určiť prípady, v ktorých odovzdávanie týchto údajov nie je potrebné, ak nie je ohrozená úroveň bezpečnosti zaručená dohodou. (5) Členské štáty Európskej únie a Švajčiarska konfederácia sú zmluvnými stranami Dohovoru o medzinárodnom civilnom letectve (Chicagského dohovoru). Podľa prílohy 17 k tomuto dohovoru leteckí dopravcovia pred vykonaním nakládky na palubu lietadla podrobia celý náklad bezpečnostným kontrolám, aby chránili medzinárodné letectvo pred protiprávnym zasahovaním. (6) Európske spoločenstvo a Švajčiarska konfederácia sú viazané dohodou o leteckej doprave uzavretou 21. júna 1999, ktorou sa upravuje najmä bezpečnosť a ochrana leteckej dopravy, ROZHODOL TAKTO: Článok 1 V prípade vývozov tovaru podľa článku 3 ods. 3 prvého pododseku prílohy I k dohode sa odovzdávanie údajov nepožaduje, pokiaľ: a) tovar prevezme letecká spoločnosť, ktorá zabezpečí prepravu mimo colného územia zmluvných strán; b) výstup tovaru cez colný úrad druhej zmluvnej strany sa uskutoční letecky; c) predbežné vyhlásenie o výstupe alebo vývozné colné vyhlásenie spĺňajúce podmienky stanovené pre toto predbežné vyhlásenie bolo predložené colnému úradu zodpovednému za miesto, z ktorého sa tovar vyváža; d) dopravca pri príchode tovaru do colného úradu v mieste výstupu z colného územia druhej zmluvnej strany poskytne danému úradu, pokiaľ ho o to tento úrad požiadal, kópiu predbežného vyhlásenia o výstupe pre príslušný tovar. Článok 2 Toto rozhodnutie nadobúda účinnosť dňom nasledujúcim po jeho schválení. V Bruseli ZA SPOLOČNÝ VÝBOR PREDSEDA [1] Ú. v. EÚ L 199, 31.7.2009, s. 24. [2] Ú. v. EÚ L 199, 31.7.2009, s. 22. [3] Ú. v. EÚ L 199, 31.7.2009, s. 24. [4] Ú. v. EÚ L 199, 31.7.2009, s. 22.